Im 1528i hei d Mönch vom Chloschter d Reformation aagnoh und au s Dorf isch dodermit reformiirt worde. Wo Züri aber im zwaite Kappelerchrieg am 11. Oktober 1531 di Schlacht bi Kappel verlore het, do isch s Chloschter und s Dorf wider katholisch worde. Di eidgnössische Religionschrieg sind im 1712i dann bi uf Wettige cho, wo im zwaite Villmergerchrieg d Bärner und Zürcher s Dorf bsetzt hei und vom Wettiger Fäld us uf d Burg Schtei und d Schtadt Bade gschosse hei. Wäge de vilne Artillerie-Träffer in de Schtadt het Bade kapituliirt und d Burg oberhalb vo de Schtadt müesse schleife.  Chriegerischi Zite sind für d Wettiger dann wider im 1798i aabroche. Im März sind d Franzose in d Schwiiz und au uf Wettige cho. In de folgende Koalitionschrieg hei d Buure vom Dorf französischi, russischi und öschtrichischi Truppe, wo nachenand im Dorf Quartiir bezoge hei, müesse mit Läbesmittel versorge.  Vom 1798i bis ins 1803 het Wettige zum Kanton Bade ghört, bevor es zum noi gründete Kanton Aargau isch cho. Iischnidend für's Dorf isch d Ufhebig vom Chloschter im 1841i gsi. Di engi Beziihig zwüsche Dorf und Chloschter, wo meh wi 600 Johr Bschtand het gha, isch dodermit z End gange. De Chloschterbsitz isch an de Kanton gange und der het in de ehemalige Chloschtergebäude es Lehrerseminar gründt. So sind di erschte Reformiirte sit em 1531 uf Wettige cho und ihri Zahl isch - wie au d Bevölkerig vo Wettige insgsamt - gschtige.